Zákaz vylepovať plagáty na verejných priestranstvách 

Počas prvého týždňa fungovania petržalskej Námietkovej kancelárie požiadalo o vydanie voličského preukazu 187 voličov. O vydanie preukazu môže požiadať miestnu samosprávu volič osobne, alebo mu ho môže vyzdvihnúť jeho rodinný príslušník (napr. otec, matka), resp. nim poverená osoba. Z organizačných dôvodov bude Petržalka vydávať voličské preukazy pre prvé kolo voľby prezidenta najneskôr do 20. marca 2009 (piatok), do 12.00 hod.

Námietková kancelária sa nachádza vo vestibule miestneho úradu (Kutlíkova 17) a je otvorená každý pracovný deň. Na kanceláriu sa najčastejšie obracajú voliči s pripomienkou, že im nebolo doručené oznámenie o konaní volieb. Každý Petržalčan sa aj napriek nedoručeniu oznámenia môže zúčastniť volieb, mal by sa však informovať či je správne prihlásený na trvalý pobyt, resp. či úradu nahlásil zmeny v osobných údajoch (napr. zmena mena, bydliska). 

Počas celej volebnej kampane môžu jednotliví prezidentskí kandidáti využívať na svoju osobnú prezentáciu výlučne zariadenia vonkajšej reklamy, ktoré spravujú privátne spoločnosti. Vylepovanie plagátov, propagačných materiálov na akomkoľvek verejnom priestranstve (napr. verejné osvetlenie, zastávky MHD, terasy, fasády budov a pod.) je v bratislavskej Petržalke prísne zakázané. Toto pravidlo definuje Všeobecne záväzne nariadenie o dodržiavaní čistoty a poriadku, pričom za jeho porušenie hrozí pokuta až do výšky 165,97 EUR (5.000 Sk) pre fyzické a 6.638,78 EUR (200.000 Sk) pre právnické osoby.